**Fala / Dragutin Domjanić / Zagrebački muzikaši**

**Odlazak / Tin Ujević / Arsen Dedić**

**Utjeha kose / Antun Gustav Matoš / Hladno pivo**

**U svakom slučaju te volim / Luko Paljetak / Ibrica Jusić**

**Khevenhiller / Miroslav Krleža / Darko Rundek**

**Moj grob / Ivan Goran Kovačić / Arsen Dedić**

**Zelenu granu s tugom žuta voća / Tin Ujević / Oliver Dragojević**

**Barbara / Ivan Slamnig / Zvonko Špišić**

**Zavjet / Vesna Parun / Josipa Lisac**

**Čovjek i pas / Zvonimir Balog / Arsen Dedić**

**Ti koja imaš ruke nevinije od mojih / Vesna Parun / Concordia discors**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Fala / Dragutin Domjanić / Zagrebački muzikaši**

Za vsaku dobru reč,  
Kaj reći si mi znala,  
Za vsaki pogled tvoj,  
Za vsaki smeh tvoj, fala!

Tak malo dobroga  
V živlenju tu se najde,  
I če je sunce čas,  
Za oblak taki zajde.

A ti si v srce mi  
Tak puno sunca dala.  
Kaj morem ti neg reć:  
Od vsega srca Fala!

Zbirka: V suncu i senciObjavljeno: 1927.

**Odlazak / Tin Ujević / Arsen Dedić**

**U slutnji, u čežnji daljine, daljine,**

**u srcu, u dahu planine, planine**

**Malena mjesta srca moga,**

**spomenak Brača, Imotskoga**

**I bjesak slavna šestopera,**

**I miris, miris kalopera**

**Tamo, tamo da putujem,**

**tamo, tamo da tugujem.**

**Tamo, tamo da putujem,**

**tamo, tamo da tugujem.**

**Da čujem one stare basne,**

**da mlijeko plave bajke sasne**

**Da više ne znam sebe sama**

**Ni dima bola u maglama**

**Tamo, tamo da putujem,**

**tamo, tamo da tugujem.**

**Tamo, tamo da putujem,**

**tamo, tamo da tugujem.**

**Utjeha kose / Antun Gustav Matoš / Hladno pivo**

**Gledao sam te sinoć. U snu. Tužnu. Mrtvu.**

**U dvorani kobnoj, u idili cvijeća,**

**Na visokom odru, u agoniji svijeća,**

**Gotov da ti predam život kao žrtvu.**

**Nisam plako. Nisam. Zapanjen sam stao**

**U dvorani kobnoj, punoj smrti krasne,**

**Sumnjajući da su tamne oči jasne**

**Odakle mi nekad bolji život sjao.**

**Sve baš, sve je mrtvo: oči, dah i ruke,**

**Sve što očajanjem htjedoh da oživim**

**U slijepoj stravi i u strasti muke,**

**U dvorani kobnoj, mislima u sivim.**

**Samo kosa tvoja još je bila živa,**

**Pa mi reče: Miruj! U smrti se sniva.**

**U svakom slučaju te volim / Luko Paljetak / Ibrica Jusić**

**Volim te uvijek, i kad se budiš,**

**I kad na licu šminke nemaš,**

**I kad si ljuta, i kad se čudiš,**

**I kad bez mene na ples se spremaš,**

**Uvijek te volim, hoću da znaš,**

**Volim te, ne znam kako da odolim,**

**U svakom slučaju te volim.**

**Volim te kad si blijeda i sjetna,**

**I kada bore imaš na licu,**

**Volim te kad si divlja i sretna,**

**I kad u ruci drziš pticu,**

**Kad ništa nećeš da mi daš,**

**Volim te, ne znam kako da odolim,**

**U svakom slučaju te volim.**

**Volim te uvijek, i kada sanjaš,**

**Kad ne pišeš mi, kad te nema,**

**Kada od mene stalno se sklanjaš,**

**Volim te kad si posve nijema,**

**Kad šutiš poput ribe baš,**

**Volim te, ne znam kako da odolim,**

**U svakom slučaju te volim.**

**Volim te uvijek, čak i tada,**

**Kad ne volim te, kad si sama,**

**Kad večer pada iznad grada,**

**Volim te kad se praviš dama,**

**Kad ne voliš me, kao sada,**

**U tome i jest život naš,**

**U svakom slučaju te volim,**

**U svakom slučaju te volim.**

<https://www.youtube.com/watch?v=OnyY44hssso>

**Khevenhiller / Miroslav Krleža / Darko Rundek**

Nigdar ni tak bilo  
da ni nekak bilo.  
pak ni vezda ne bu  
da nam nekak ne bu.

Kajti: kak bi bilo da ne bi nekak bilo,  
kaj je bilo, a je ne, kaj neje nikak bilo.

Tak i vezda bude da nekak ne bude,  
kakti biti bude bilo da bi biti bilo.

Ar nigdar ni bilo da ni nišće bilo,  
pak nigdar ni ne bu da niščega ne bu.

kak je tak je, tak je navek bilo,  
kak bu tak bu, a bu vre nekak kak bu!

Kajti nemre biti i nemre se zgoditi,  
da kmet ne bi trebal na tlaku hoditi.

Nigdar još ni bilo, pak nigdar nemre biti,  
da kmet neje moral na vojščinu iti.

Kajgod kadgod bilo, opet je tak bilo,  
kak je bilo, tak je i tak bude bilo.

Kak je navek bilo, navek tak mora biti,  
da muž mora iti festunge graditi,

bedeme kopati i morta nositi,  
z repom podvinutim kakti kusa biti.

Kmet nezna zakaj tak baš mora biti  
da su kmeti gladni, a tabornjiki siti.

Ar nigdar ni tak bilo da ni nam tak bilo,  
pak nigdar ni ne bu da kmet gladen ne bu,

kajti nigdar ne bu na zemlji ni na nebu,  
pri koncu pak Turčin potukel nas se bu.

A kmetu je se jeno jel krepa totu, tam  
il v katedrale v Zagrebu,

gde drugog spomenka na grebu mu ne bu  
neg pesji brabonjek na bogečkem grebu.

<https://www.youtube.com/watch?v=OKFCG_MjWvY>

**Moj grob / Ivan Goran Kovačić / Arsen Dedić**

U planini mrkoj nek mi bude hum,

Nad njim urlik vuka, crnih grana sum,

Ljeti vjecan vihor, zimi visok snijeg,

Muku moje rake nedostupan bijeg.

Visoko nek stoji, ko oblak i tron,

Da ne dopre do njeg niskog tornja zvon,

Da ne dopre do njeg pokajnicki glas,

Strah obracenika, molitve za spas.

Neka sikne travom, uz trnovit grm,

Besput da je do njeg, neprobojan, strm.

Nitko da ne dodje, do prijatelj drag, -

I kada se vrati, nek poravna trag.

<https://www.youtube.com/watch?v=OpMhcutQJKg>

**Zelenu granu s tugom žuta voća / Tin Ujević / Oliver Dragojević**

Zelenu granu s tugom žuta voća

U kakvom starom spljetskom perivoju

Sanjarim s mirom dok se duša noća

I vlaga snova hvata dušu moju

Al čežnja dršće kao ptiče golo

K'o plava pjesma naglo prekinuta

K'o neko blijedo i beznadno kolo

K'o bosi prosjak na po' pusta puta

Sva ljubav moja usred ceste kisne

Moje je srce od sedam komada

Pod svakim mačem jedan plam da vrisne

Nad mojim dahom mramorna gromada

Tmurne se misli reska svjetla boje

Krv u moždane, mozak van da skoči

Nad mojim mrakom sijevaju tek tvoje

Tuđinska ženo, samilosne oči

<https://www.youtube.com/watch?v=hpG0fVWNyFE>

**Barbara / Ivan Slamnig / Zvonko Špišić**

Barbara bješe bijela boka  
Barbara bješe čvrsta, široka  
Barbara bješe naša dika  
Barbara, Barbara, lijepa ko slika.  
Kad si je vidio, gospe draga,  
kako je stasita sprijeda i straga,  
srce se strese ko val na žalu  
ko štandarac lagan na maestralu.  
  
To je lađa što rijetko se rađa  
to je prova staroga kova,  
to je krma što sitno se drma  
kad vješto promiče između molova  
ko mlada krčmarica između stolova  
(Ah, barba, barba, gdje nam je Barbara  
Modro, i bijelo i crno farbana!)  
  
Je l' danas u brodova takav stas,  
ima l' još ljudi poput nas,  
ima l' još mora, ima l' zemalja,  
ima l' još vina, koje valja?  
  
U kakvim olujama imadoh sreću!  
Na kakvim sam munjama palio svijeću!  
Koliko puta rekoh na siki:  
"Kupit ću sviću svetom Niki  
ako se spasimo Barbara i ja,  
e tutti quanti in compagnia."  
  
Kakvo sve more vidjeh daleko!  
Bilo je jedno bijelo ko mlijeko,  
morske smo krave muzli jutrom,  
uvečer - bijeli kruh sa putrom.  
A žuto more žuto ko limun!  
Odonda sam za skorbut imun.  
  
Bijela jedra i bijela bedra,  
svojeglava Barbara, Barbara dobra,  
spora ko kornjača, spora ko kobra,  
nijedan brod nije joj rod!  
  
More je tamnocrvene boje,  
stari mornari na palubi stoje.  
"Parone, dobar odabraste pravac,  
more je gusti stari plavac."  
"Još jedan kablić nek prođe kroz stroj  
provjere radi" - nalog je moj.  
  
"Barbaro brodi, more nam godi,  
nijedna stvar nije ti par."  
I tako Barbara sve dalja i dalja,  
crvenim morem se pospano valja  
e il naufragar xe dolce in questo mar.

<https://www.youtube.com/watch?v=KpQLIV08Sl8>

**Zavjet / Vesna Parun / Josipa Lisac**

Ako mi srce na prestigne ptice  
Ako mi oci budu siromasi  
Ako mi ruke budu udovice  
Koje prisustvo ljubavi ne krasi,  
  
I ako nocu ne ceznem u snima  
I ako danju n zudim na javi  
I ako venem u mocvarnim dnima  
I u tjesnoci dusa mi boravi,  
  
I ako ulje nalijevan u svijecu  
Uhodi tamno da pomognem djelo  
I krivom ako vjerujem umijecu  
I lazi svoj pozamljujem celo,  
  
Neka mi jutro na prag ne stizava  
Neka me zemlja iz milosti brise.  
I ako zivim ko jalova trava  
Neka me sunce i ne grije vise.

<https://www.youtube.com/watch?v=YXEwg1y3VxM>

**Čovjek i pas / Zvonimir Balog / Arsen Dedić**

Ovo je tužna priča i tužan konac ima.  
Ovo je tužna priča o ljudima i psima.  
  
Dane i tjedne sami, prošla je zima i ljeto,  
u sobi nekog hotela živjehu čovjek i pseto.  
Jeli su ista jela, pili su ista pića.  
Čovjek je živio pseći, jer to je tužna priča.  
  
Pas se je zvao Petar, čovjek se zvao Sava.  
U svakome psu je čovjek, u čovjeku pseto spava.  
Godine tako su prošle, postoje takve krize,  
čovjek, uz narav pseću — dobije želju da grize.  
  
Ista ih sudba prati, isto ih grije ljeto.  
Ne zna se tko je čovjek, ne zna se tko je pseto.  
Zajedno laju na mjesec — samoća, jad i bijeda.  
Čovjeku dlaka je bijela, a psu kosa je sijeda.  
  
No jednog jesenjeg dana (jer, u jesen lišće žuti,  
u jesen svaka ljubav svoj tužni konac sluti),  
gospodar hotela je spavao na svome radnome mjestu  
i osmoro dlakavih nogu izišlo je na cestu.  
  
Vratar je sanjao vrata, velika i od zlata,  
i kitu krizantema, i ljubav koje nema.  
No, četiri para nogu, dva podvijena repa,  
osmoro dlakavih šapa i četiri oka slijepa  
prošli su pored njega. (Čovjek i pseto skupa).  
Napolju bijaše hladno, i kiša ulicu kupa.  
  
Pošli su korakom složnim u susret psećoj sudbini.  
Oboje vidješe nebo i zvijezde u daljini.  
  
No odjednom, očajni jauk razbije grad na pola:  
iz prvog ugla banu siva šinterska kola,  
i Sivi razapne mrežu na četiri strane svijeta.  
Uzdrhtala je zemlja k'o srce velikog pseta.  
  
Čovjek il' pas — svejedno, oboje stanu da laju.  
Sada u kolima istim voze se istome kraju.  
Jer, ovo je tužna priča i tužan konac ima.  
Ovo je tužna priča —  
o psima i o psima.

<https://www.youtube.com/watch?v=YkRV30WtA-A>

**Ti koja imaš ruke nevinije od mojih / Vesna Parun / Concordia discors**

Ti koja imaš ruke nevinije od mojih

i koja si mudra kao bezbrižnost.

Ti koja umiješ s njegova čela čitati

bolje od mene njegovu samoću,

i koja otklanjaš spore sjenke

kolebanja s njegova lica

kao što proljetni vjetar otklanja

sjene oblaka koje plove nad brijegom.

Ako tvoj zagrljaj hrabri srce

i tvoja bedra zaustavljaju bol,

ako je tvoje ime počinak

njegovim mislima, i tvoje grlo

hladovina njegovu ležaju,

i noć tvojega glasa voćnjak

još nedodirnut olujama.

Onda ostani pokraj njega

i budi pobožnija od sviju

koje su ga ljubile prije tebe.

Boj se jeka što se približuju

nedužnim posteljama ljubavi.

I blaga budi njegovu snu,

pod nevidljivom planinom

na rubu mora koje huči.

Šeći njegovim žalom. Neka te susreću

ožalošćene pliskavice.

Tumaraj njegovom šumom. Prijazni gušteri

neće ti učiniti zla.

I žedne zmije koje ja ukrotih

pred tobom biti će ponizne.

Neka ti pjevaju ptice koje ja ogrijah

u noćima oštrih mrazova.

Neka te miluje dječak kojega zaštitih

od uhoda na pustom drumu.

Neka ti miriše cvijeće koje ja zalivah

svojim suzama.

Ja ne dočekah naljepše doba

njegove muškosti. Njegovu plodnost

ne primih u svoja njedra

koja su pustošili pogledi

goniča stoke na sajmovima

i pohlepnih razbojnika.

Ja neću nikad voditi za ruku

njegovu djecu. I priče

koje za njih davno pripremih

možda ću ispričati plačući

malim ubogim medvjedima

ostavljenoj crnoj šumi.

Ti koja imaš ruke nevinije od mojih,

budi blaga njegovu snu

koji je ostao bezazlen.

Ali mi dopusti da vidim

njegovo lice dok na njega budu

silazile nepoznate godine.

I reci mi katkad nešto o njemu,

da ne moram pitati strance

koji mi se čude, i susjede

koji žale moju strpljivost.

Ti koja imaš ruke nevinije od mojih,

ostani kraj njegova uzglavlja

i budi blaga njegovu snu!

<https://www.youtube.com/watch?v=m_89fTcNQ18>